'Rowers' gewond, nog een vas ná rooftog op Northam | Maroela Media
Die polisie het ook op 'n vuurwapen en ammunisie beslag gelê. (Foto: SA Polisie)
Twee vermeende gewapende rowers is gewond en 'n derde makker is kort daarna in hegtenis geneem, nadat hulle na bewering die Pep Stores op Northam in Limpopo beroof het, het brig. Motlafela Mojapelo, polisiewoordvoerder, gesê.
'n Veiligheidswag van G4S het Saterdagoggend kort voor nege die winkel binnegegaan om kontant op te laai toe twee gewapende mans hom oorrompel het, het Mojapelo gesê.
"Die verdagtes het sy maatskappyvuurwapen gevat en die werkers van die Pep-winkel beveel om die winkel se kluis oop te sluit. Nadat hulle die kluis leeggemaak het, is die veiligheidsbeampte en die werkers in die kluis toegesluit. Die polisie is ontbied en die beskikbare inligting, ook inligting oor hul voertuig, is in die omgewing versprei."
Met die hulp van die gemeenskap en lugsteun van 'n plaaslike sakeman, is die verdagtes se Toyota RunX in 'n nabygeleë woongebied opgemerk.
Tydens 'n jaagtog is twee van die vermeende rowers gewond, terwyl 'n derde voorgekeer en in hegtenis geneem is. Die twee gewonde mans is onder polisiebewaking na 'n hospitaal geneem.
Die polisie het beslag gelê op die voertuig, drie 9 mm-pistole en koeëls, asook 'n onbekende bedrag geld. Die verdagtes is onderskeidelik 21, 27 en 37 jaar oud en word aangekla van poging tot moord, die besit van 'n ongelisensieerde vuurwapen en ammunisie, asook verset teen inhegtenisneming. Hulle sal binnekort in die landdroshof op Northam verskyn, het Mojapelo gesê.
Limpopo se provinsiale polisiehoof, Nneke Ledwaba, het veral die sakegemeenskap bedank vir hul hulp om die vermeende rowers aan te keer.
Die vuurwapen sal vir ballistiese toetse gestuur word om te bepaal of dit al in ander rooftogte gebruik is, het Mojapelo gesê.
gewapende rooftog Northam polisie
Sit diep weg en gooi die sleutel weg
Nou skielik aangekla vir poging tot moord ? Nog elke ander berig was dit huisbraak of roof hier is niemand beseer nie!
Hulle moet tog nie vergeet om roof met verswarende omstandighede by die aanklagte te voeg nie.
MM, julle verwys na drie 9mm pistole wat in die opvolgende sinne een vuurwapen word.
Die 'saamvreters' wat saam met die rowers gedeel het in die geld moet ook vir medepligtigheid vervolg word!!!